સાઈબર ગુનેગાર નિર્દોષ લોકોથી નાણાં લૂંટવા માટે એકથી એક ચઢિયાતી સ્કીમ અપનાવે છે. ભારતીય વાયુસેનાએ દિલ્હી પોલીસમાં રિપૉર્ટ નોંધાવ્યો હતો કે હૅકરોએ ઉત્તરાખંડમાં આવેલા પૂર પછી વાયુસેનાની બૉગસ વૅબસાઈટ તૈયાર કરી તેના પર ત્રાસદીના પીડિતોની મદદ માટે નાણાં માંગવાનું શરૂ કરી દીધું છે. ઘણાં ફૅસબૂક પેજ પર પણ વાયુસેનાના નામે ફંડ લેવાની વાતો સામે આવી હતી. કેરળ પર્યટન વિકાસ નિગમે પોતાની બૉગસ વૅબસાઈટ દ્વારા પર્યટકોને ચૂનો લગાવવાની ફરિયાદ કરી હતી તો સી. બી. આઈ.એ ‘મનરેગા’ના નામે વૅબસાઈટ બનાવી ઠગાઈ કરનાર બે યુવકોની ધરપકડ કરી હતી. કેટલાક લોકોએ તો ભારતીય રેલવેની બૉગસ વૅબસાઈટ દ્વારા યુવકોની ભરતી પણ શરૂ કરી અને બિહાર, પશ્ર્ચિમ બંગાળ અને હરિયાણાના ૪૦૦થી વધુ લોકો પાસેથી નાણાં પડાવી લીધાં. દિલ્હી પોલીસે આ કિસ્સામાં વસંત વિહારથી ત્રણ ગુનેગારોની ધરપકડ પણ કરી હતી.